《题灵龟洞》
宋代·张安修

何年六丁驱霹雳，苍龙惊起穿崖石。
拿雷掣电卷波涛，来与真仙分窟宅。
上崖窅深如偶瓮，下崖人谽谺如空洞。
不知泉脉从何来，百面鼙鼓长汹涌。
大灵闯首浮中流，背隐八卦开双眸。
似闻夏潦不能没，疑有神仙司诸幽。
我曾雁荡观龙鼻，半日才通涓滴水。
岂如六月散甘霖，灵泉滚滚无穷已。
惜哉埋没荒烟中，车马来稀三叠重。
若教遗向飞来峰，龙井冷泉皆下风。

作者简介：张安修，字孟坚，号南江，宁德（今属福建）人。宁宗嘉泰二年（一二○二）领乡荐。有《翠樾诗集》，已佚。事见明嘉靖《宁德县志》卷三、四。